กรมประชาสัมพันธ์ ร่วมกับจังหวัดสงขลา องค์การบริหารส่วนจังหวัดสงขลา จัดการแสดงดนตรี คืนความสุขให้ประชาชน “ดนตรีในสวน” สัญจร
กรมประชาสัมพันธ์ ร่วมกับจังหวัดสงขลา องค์การบริหารส่วนจังหวัดสงขลา จัดการแสดงดนตรี คืนความสุขให้ประชาชน “ดนตรีในสวน” สัญจร ตอน “สมิหลาพาฝัน กรมประชาสัมพันธ์พาสุข” 14 กรกฎาคมนี้

นายสัมพันธ์ มูซอดี ผู้อำนวยการสำนักประชาสัมพันธ์เขต 6 เปิดเผยว่า กรมประชาสัมพันธ์ โดยสถานีวิทยุกระจายเสียงแห่งประเทศไทย สำนักประชาสัมพันธ์เขต 6 ร่วมกับจังหวัดสงขลา องค์การบริหารส่วนจังหวัดสงขลา และเทศบาลนครสงขลา เตรียมจัดกิจกรรมการแสดงดนตรีคืนความสุขให้ประชาชน “ดนตรีในสวน” สัญจร ในวันเสาร์ที่ 14 กรกฎาคม 2561 ตั้งแต่เวลา 10.00 น. เป็นต้นไป ณ บริเวณแหลมสมิหลา อำเภอเมือง จังหวัดสงขลา โดย “โฉมฉาย อรุณฉาน” พร้อมศิลปินรุ่นใหม่ ที่จะมาพร้อมกับบทเพลงลีลาศ รำวง ต้นฉบับจากวงดนตรีกรมประชาสัมพันธ์ สนุกสนานเพลิดเพลินกับเพลงรักจาก “เอกชัย ศรีวิชัย” เจ้าของเสียงเพลง “สาวผมแดง” ร่วมชิมอาหารอร่อย พร้อมเลือกซื้อสินค้าพื้นเมืองจากตลาดประชารัฐและเทศกาลอาหารอาเซียน

นอกจากนี้ ยังมีกิจกรรมอื่นๆ ที่น่าสนใจอีกมากมาย เริ่มตั้งแต่เวลา 10.00 น. พบกับสินค้าพื้นเมืองกว่า 20 ร้านค้าของตลาดประชารัฐ “คนไทยยิ้มได้” เวลา 17.00 น. และยังมีเทศกาลอาหารประจำชาติ ซึ่งได้รับเกียรติจากกงสุลใหญ่มาเลเซียและอินโดนีเซีย การปรุงอาหารเมนูพิเศษ ในรายการพิเศษ “Ambassador Cuisine @ Songkhla” โดยคุณกุสุมา โยธาสมุทร คุณรักษ์สิทธิ์ สิทธิทูล เป็นผู้ดำเนินรายการ จากนั้นในเวลา 18.00 น. พิธีเปิดการแสดงดนตรีในสวนสัญจร “สมิหลาพาฝัน กรมประชาสัมพันธ์พาสุข” โดยพลโท สรรเสริญ แก้วกำเนิด อธิบดีกรมประชาสัมพันธ์ 

ขอเชิญผู้สนใจที่ชื่นชอบการลีลาศ รำวงและมีดนตรีในหัวใจ ชมการแสดงดนตรีในสวนสัญจร “สมิหลาพาฝัน กรมประชาสัมพันธ์พาสุข” ในวันเสาร์ที่ 14 กรกฎาคม 2561 ตั้งแต่เวลา 10.00 น. เป็นต้นไป ณ บริเวณแหลมสมิหลา อำเภอเมือง จังหวัดสงขลา ฟรีตลอดงาน